Aga Khan IV

Aga Khan IV (oikealta nimeltään Shah Karim Al Hussein), (persiaksi: شاه کریم حسینی، آقاخان چهارم‎, urduksi: شاه کریم حسینی، آقاخان چهارم‎) (s. 13. joulukuuta 1936, Geneve, Sveitsi) on ismailiittišiiamuslimien nizari-lahkon 49. hengellinen johtaja (Aga Khan) eli imaami vuodesta 1957.

Varhaiset vuodet ja tausta 
Al Hussein syntyi vuonna 1936 Genevessä.

Hän nousi valtaan 20-vuotiaana isoisänsä Aga Khan III seuraajana. Häntä pidetään profeetta Muhammadin jälkeläisenä 49:nnessä polvessa, Muhammadin tyttären Fatiman ja tämän aviomiehen Alin kautta.

Aga Khan IV syntyi prinssi Aly Khanin ja tämän englantilaissyntyinen vaimon Joan Barbara Yarde-Bullerin poikana Genevessä, vietti varhaislapsuutensa Nairobissa, Keniassa ja opiskeli Sveitsissä ja Yhdysvalloissa. Hän valmistui Harvardin yliopistosta 1959 pääaineenaan islamin historia. Aga Khanin vanhemmat erosivat vuonna 1949, ja isä Aly Khan nai amerikkalaisen näyttelijän Rita Hayworthin. Aga Khanilla on suvussaan iranilais-italialaista ja englantilaista verenperintöä.

Perhe-elämä ja kiinnostuksen kohteet 
Aga Khan nai englantilaisen mallin Sarah Frances (Sally) Croker-Poolen 22. lokakuuta 1969, kotonaan Pariisissa. He erosivat vuonna 1995. Aga Khanilla on kolme lasta avioliitostaan Croker-Poolen kanssa: 

prinsessa Zahra Aga Khan (s. 18. syyskuuta 1970)
prinssi Rahim Aga Khan (s. 12. lokakuuta 1971)
prinssi Hussain Aga Khan (s. 10. huhtikuuta 1974)

Aga Khanin toinen vaimo on saksalaissyntyinen Gabriele Thyssen, joka kuuluu Thyssenin teollisuussukuun. Hänellä on yksi lapsi avioliitostaan Thyssenin kanssa: prinssi Aly Muhammad Aga Khan (s. 7. maaliskuuta 2000).

Hänen tiedetään olevan kiinnostunut hevosurheilusta. Aga Khanilla on oma hevosia kasvattava tila sekä Ranskassa että Irlannissa.

Kansalaisuudet 
Aga Khan IV on Britannian kansalainen ja asuu Gouvieux’ssä Pariisin pohjoispuolella.  

Vuonna 2010 Aga Khanille myönnettiin Kanadan kunniakansalaisuus.

Vuonna 2019 Portugalin presidentti ilmoitti julkisesti, että Aga Khan, joka oli vierailulla Lissabonissa, on hiljattain saanut Portugalin kansalaisuuden.

Omaisuus 
Aga Khan IV on yksi maailman varakkaimmista henkilöistä.

Forbesin arvion mukaan Aga Khanin omaisuus on 800 miljoonaa dollaria. Muut lähteet arvioivat omaisuuden olevan jopa 3 miljardia. Suurin osa hänen omaisuudestaan tulee ismailiittien lahjoituksista, jotka lahjoittavat vähintään 10 % rahoistaan uskonnolliselle johtajalleen. On kuitenkin epäselvää, menevätkö nämä rahat Aga Khanille vai tämän hyväntekeväisyysjärjestöille. Aga Khan itse on sijoittanut varallisuuttaan mm. luksushotelleihin. Muita Aga Khanin portfolioon kuuluvia sijoituskohteita ovat sanomalehdet ja lentoyhtiöt.

Hyväntekeväisyys ja toiminta imaamina 

Aga Khan IV tekee merkittäviä määriä hyväntekeväisyyttä erityisesti islamilaisessa maailmassa. Tätä tarkoitusta varten on perustettu Aga Khan Development Network -niminen järjestö (AKDN), jonka alaisuudessa toimii yhdeksän eri virastoa, mm. Aga Khan -yliopisto. Järjestö toimii yli 30 maassa, avustaa 2,3 miljoonaa lasta varhaisessa kehitysvaiheessa ja tuottaa 1,8 miljardia kWh puhdasta energiaa vuodessa. Huolimatta siitä, että Aga Khan on uskonnollinen johtaja, AKDN ei ole virallisesti uskonnollinen järjestö, vaikka sen toimintaperiaatteet perustuvat islamiin. 

Melko pian Aga Khaniksi noustuaan hän määräsi seuraajansa hankkimaan sen maan kansalaisuuden, jossa he elivät. Sellaiset ismailiitit, jotka asuivat sellaisissa maissa, joissa he kohtasivat syrjintää, saivat Aga Khanilta määräyksen lähteä ja etsiä uuden kodin.

Tittelit ja kunnianosoitukset 
Aga Khania puhutellaan tittelillä "Teidän Korkeutenne", jonka hänelle myönsi kuningatar Elisabet II vuonna 1957. Titteli ei ole perinnöllinen eikä Aga Khan hallitse mitään valtiota tai aluetta. Myös Iranin šaahi myönsi Aga Khanille vastaavan tittelin vuonna 1959.

  Bahrainin ritarikunta (Bahrain, 2003)
  Sansibarin loistavan tähden ritarikunta (Sansibar, 1957)
  Mauritanian ansioritarikunta (Mauritania)
  Vapauden ritarikunta (Portugali, 2017)
  Kristuksen veljeskunta (Portugali, 2005)
  Portugalin ansioritarikunta (Portugali, 1998)
  Henrik Purjehtijan ritarikunta (Portugali)
  Leijonan kansallinen ritarikunta (Senegal, 1982)
  Siviilimeriitin ritarikunta (Espanja, 1991)
  Brittiläisen imperiumin ritarikunta (Iso-Britannia, 2003)
  Order of Canada (Kanada)
  Kunnialegioona (Ranska, 1990)
  Ordre des Arts et des Lettres (Ranska)
  Kruunun ritarikunta (Iran, 1967)
  Italian tasavallan ansioritarikunta (Italia, 1977)
  Työn ansioritarikunta (Italia, 1988)
  Kultaisen sydämen ritarikunta (Kenia, 2007)
  Ylä-Voltan kansallinen ritarikunta (Ylä-Volta, 1965)
  Malin kansallinen ritarikunta (Mali, 2008)
  Norsunluurannikon kansallinen ritarikunta (Norsunluurannikko, 1965)
  Padma Vibhushan (Intia, 2015) 
  Valtaistuimen ritarikunta (Marokko)
  Afrikan helmen ritarikunta (Uganda)
  Madagaskarin kansallinen ritarikunta (Madagaskar, 1966) 
  Ystävyyden ritarikunta (Tadžikistan, 1998)

Lähde:

Lähteet

Aiheesta muualla 

Imaamit
Brittiläiset henkilöt
Companion of the Order of Canada
Brittiläisen imperiumin ritarikunta
Vuonna 1936 syntyneet
Elävät henkilöt
Portugalilaiset henkilöt